蔡州三首  其三
作者：孔武仲
朝代：宋

paragraphs: 行路難，歸去來。
三日汝南城不開，天角隱隱聞輕雷。
掣電更劃劃，猛雨還漼漼。
稍添汪汪陂，漸淹高高臺。
我欲晨興出南郭，極目唯有白水漫蒿萊。
驛道安在哉，連山洑流相喧豗。
父母不復顧，嬰孩棄之如塵埃。
戢戢生魚頭，人世永隔良可哀。
清都咫尺可以訴，誰挽北斗魁。
嗚呼行路之難，邦人之災。